PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FV/3/1/114	Bratislava 22. december 2008	

Protimonopolný úrad Slovenskej republiky, odbor koncentrácií v správnom konaní č. 0074/OK/2008 začatom dňa 05.11.2008 na základe oznámenia koncentrácie podnikateľom AGROFERT HOLDING, a.s. so sídlom Pyšelská 2327/2, 149 00 Praha 4, Česká republika prostredníctvom Mgr. Roberta Ondrášika, advokáta Advokátskej kancelárie agner & partners, s.r.o. so sídlom Špitálska 10, 811 09 Bratislava, vo veci koncentrácie podnikateľa AGROFERT HOLDING, a.s. so sídlom Pyšelská 2327/2, 149 00 Praha 4, Česká republika a podnikateľa MILKAGRO a.s. so sídlom Vídeňská 20, 772 00 Olomouc, Česká republika

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní nepriamej výlučnej kontroly podnikateľa AGROFERT HOLDING, a.s. so sídlom Pyšelská 2327/2, 149 00 Praha 4, Česká republika nad podnikom podnikateľa MILKAGRO a.s. so sídlom Vídeňská 20, 772 00 Olomouc, Česká republika prostredníctvom spoločnosti ZEMOS a.s. so sídlom Jízdárenská 493, Velké Němčice, ktorá vznikla dňa 03.11.2008 udelením súhlasu predstavenstva podnikateľa MILKAGRO a.s. so sídlom Vídeňská 20, 772 00 Olomouc, Česká republika s prevodom akcií podnikateľa MILKAGRO a.s. so sídlom Vídeňská 20, 772 00 Olomouc, Česká republika na základe zmlúv uzavretých medzi spoločnosťou ZEMOS a.s. so sídlom Jízdárenská 493, Velké Němčice ako kupujúcim a jednotlivými drobnými akcionármi dňa 01.09.2008 a podnikateľom AGROFERT HOLDING, a.s. so sídlom Pyšelská 2327/2, 149 00 Praha 4, Česká republika ako kupujúcim a jednotlivými drobnými akcionármi v dňoch 08.10.2008, 14.10.2008, 15.10.2008, 16.10.2008, 22.10.2008, 24.10.2008, 29.10.2008, 30.10.2008, 31.10.2008 a 03.11.2008.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 05.11.2008 doručené listom zaevidovaným úradom pod č. 4834/2008 oznámenie koncentrácie (ďalej len „Oznámenie“) podľa § 10 ods. 9 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou AGROFERT HOLDING, a.s. so sídlom Pyšelská 2327/2, 149 00 Praha 4, Česká republika (ďalej len „Agrofert“) prostredníctvom právneho zástupcu Mgr. Roberta Ondrášika, advokáta Advokátskej kancelárie agner & partners, s.r.o. so sídlom Špitálska 10, 811 09 Bratislava (ďalej len „právny zástupca“).
Na základe vyššie uvedeného sa dňa 05.11.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0074/OK/2008 vo veci koncentrácie, ktorá spočíva v získaní nepriamej výlučnej kontroly spoločnosti Agrofert nad podnikom spoločnosti MILKAGRO a.s. so sídlom Vídeňská 20, 772 00 Olomouc, Česká republika (ďalej len „Milkagro“) prostredníctvom spoločnosti ZEMOS a.s. so sídlom Jízdárenská 493, Velké Němčice, 691 63, Česká republika, IČO: 63 471 370 (ďalej len „Zemos“) na základe Zápisu ze zasedání představenstva společnosti Milkagro a.s., konaného dne 3.11.2008 v sídle společnosti (ďalej len „Súhlas predstavenstva“), o čom úrad informoval spoločnosť Agrofert listom č. 5231/PMÚ SR/2008 zo dňa 27.11.2008.
Vyššie uvedeným listom úrad tiež vyzval spoločnosť Agrofert, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Listom č. 5235/2008 zo dňa 27.11.2008, č. 5353/2008 zo dňa 05.12.2008, č. 5395/2008 zo dňa 08.12.2008, 5474/2008 zo dňa 12.12.2008 a č. 5566/2008 zo dňa 17.12.2008 boli úradu doručené všetky požadované informácie a podklady, čím sa Oznámenie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 18.12.2008 o čom úrad informoval spoločnosť Agrofert listom č. 5605/PMÚ SR/2008 zo dňa 18.12.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 26.11.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Agrofert je akciovou spoločnosťou, ktorá do Obchodného registra vedeného Městským soudem v Prahe, oddielu B, vložky 6626 bola zapísaná dňa 01.07.2000. Podľa predloženého výpisu z obchodného registra predmetom činnosti spoločnosti Agrofert je viacero činností, no najmä kúpa tovaru za účelom jeho ďalšieho predaja, poradenstvo v odbore technickej normalizácie, výroby krmív a kŕmnych zmesí, mlynárstvo a ďalšie iné činnosti.
Jediným akcionárom spoločnosti Agrofert je fyzická osoba Ing. Andrej Babiš, ktorý nad spoločnosťou vykonáva kontrolu. 
Spoločnosť Agrofert vykonáva kontrolu nad spoločnosťou ZEMOS a.s. so sídlom Jízdárenská 493, Velké Němčice (ďalej len „Zemos“). Spoločnosť Agrofert vykonáva kontrolu aj nad spoločnosťou ZVOS Hustopeče, a.s. so sídlom Javorová 1A/788, Hustopeče u Brna (ďalej len „Zvos“).
Spoločnosť Agrofert vykonáva kontrolu nad ďalšími subjektami, ktoré pôsobia na rôznych trhoch aj na území Slovenskej republiky a majú tiež sídlo na území Slovenskej republiky. Presný zoznam spoločností priamo alebo nepriamo kontrolovaných spoločnosťou Agrofert je súčasťou spisového materiálu a obsahuje dôverné informácie. 
Spoločnosť Agrofert má prostredníctvom svojich dcérskych spoločností aj podiel v Poľnohospodárskom družstve Bátovce so sídlom Bátovce, IČO: 00 194 590 (ďalej len „PD Bátovce“) predstavujúci približne 42,03 % podiel na základom imaní. Podľa vyjadrenia spoločnosti Agrofert tento členský podiel nezakladá spoločnosti Agrofert možnosť vykonávania kontroly nad spoločnosťou PD Bátovce. Spoločnosť PD Bátovce v rámci svojej podnikateľskej činnosti produkuje aj surové kravské mlieko, ktoré je určené na ďalšie spracovanie. Vyprodukované surové kravské mlieko spoločnosť PD Bátovce, podľa vyjadrenia spoločnosti Agrofert, tak ako bude uvedené nižšie, dodáva mliekarni v Bánovciach nad Bebravou.
Z vyššie uvedených skutočností vyplýva, že spoločnosť Agrofert je podnikateľom podľa § 3 ods. 2 zákona, a teda sa na ňu podľa § 2 ods. 1 písm. a) zákona zákon vzťahuje.

Spoločnosť Milkagro je akciová spoločnosť, ktorá do Obchodného registra vedeného Krajským soudem v Ostrave do oddielu B, vložky č. 849 bola zapísaná 30. júna 1994. Predmetom činnosti spoločnosti Milkagro podľa predloženého výpisu z obchodného registra je viacero činností, no najmä kúpa tovaru za účelom jeho ďalšieho predaja a predaj, veľkoobchod, výroba potravinárskych výrobkov, výroba krmív a kŕmnych zmesí a ďalšie činnosti.
Akcie spoločnosti Milkagro sú vo vlastníctve viacerých minoritných akcionárov. V súvislosti s uvedeným, ako aj so znením Úplného znění stanov akciové společnosti Milkagro schválených predstavenstvom podnikateľa dňa 18.01.2007 (ďalej len „Stanovy“), nad spoločnosťou Milkagro pred uvedenou transakciou žiaden subjekt nevykonával kontrolu.
Spoločnosť Milkagro vykonáva kontrolu nad spoločnosťou OLMA, a.s. so sídlom Pavelková 18, 779 00 Olomouc, Česká republika (ďalej len „Olma“) a nad spoločnosťou Martinov a.s. so sídlom Martinovská 48, Ostrava, Martinov, Česká republika.
Spoločnosť Milkagro vykonáva aj priamu alebo nepriamu kontrolu nad ďalšími spoločnosťami, ktorých zoznam je súčasťou spisového materiálu.
Spoločnosť Olma vlastní 31,6 % podiel na akciách spoločnosti Senická mliekáreň a.s. so sídlom Priemyselná 1339, Senica, 905 27 (ďalej len „Senická mliekareň“). Podľa vyjadrenia spoločnosti Agrofert uvedeného v Oznámení, predmetný podiel spoločnosti Milkagro prostredníctvom spoločnosti Olma na akciách spoločnosti Senická mliekareň nezakladá spoločnosti Milkagro možnosť vykonávania kontroly nad spoločnosťou Senická mliekareň. Oznamovateľ koncentrácie, podnikateľ Agrofert, v liste č. 5566/2008 zo dňa 17.12.2008 predložil úradu akcionársku štruktúru spoločnosti Senická mliekareň. Z predložených podkladov ako aj z Úplného znenia stanov spoločnosti Senická mliekareň, a.s. schválených dňa 10.06.2008 vyplýva spoločnosti Milkagro možná spoločná kontrola (prostredníctvom spoločnosti Olma) nad spoločnosťou Senická mliekareň.
Z vyššie uvedených skutočností vyplýva, že spoločnosť Milkagro je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Ako už bolo vyššie uvedené, nad podnikateľom Milkagro pred predmetnou koncentráciou nebol vykonávaný žiaden typ kontroly. Akcie podnikateľa Milkagro boli vlastnené väčším počtom drobných akcionárov, pričom žiaden z týchto akcionárov nemal dostatočný podiel na hlasovacích právach na to, aby mohol vykonávať strategické rozhodovania u podnikateľa Milkagro.
Podnikateľ Agrofert pred predmetnou transakciou kontroloval akcie podnikateľa Milkagro v celkovom objeme 10 % na celkovom počte akcií, a to prostredníctvom spoločností, nad ktorými vykonáva priamu alebo nepriamu kontrolu, teda prostredníctvom spoločnosti Zemos, ktorá vlastní 7,1 % podiel na akciách podnikateľa Milkagro a prostredníctvom spoločnosti Zvos, ktorá vlastní 2,9 % podiel na akciách podnikateľa Milkagro.
Podľa článku 6 bodu 3 a ďalších Úplného znění stanov akciové společnosti Milkagro a.s. se sídlem Olomouc, Vídeňská 20 zo dňa 18.01.2007 (ďalej len „Stanovy spoločnosti Milkagro“) je akýkoľvek prevod akcií podnikateľa Milkagro obmedzený predmetnými stanovami a to tak, že k platnosti zmluvy o prevode (akýchkoľvek) akcií podnikateľa Milkagro je nutný súhlas predstavenstva podnikateľa Milkagro. V článku 5 Stanov spoločnosti Milkagro je ďalej stanovené, že v prípade prevodu akcií bez udelenia súhlasu predstavenstva podnikateľa Milkagro s prevodom akcií je zmluva o takomto prevode akcií považovaná za „neplatný právny úkon v dôsledku porušenia zákona“.
Podnikateľ Agrofert prostredníctvom spoločnosti Zemos získal akcie na základe zmlúv uzatvorených medzi spoločnosťou Zemos a jednotlivými  drobnými akcionármi (celkom 23 zmlúv) v dňoch 05.05.2008, 12.08.2008, 13.08.2008, 14.08.2008, 18.08.2008, 20.08.2008, 27.08.2008 a 01.09.2008 v spojení so Zápisom ze zasedání představenstva společnosti Milkagro a.s. konaného dne 02.10.2008 v sídle společnosti (ďalej len ako „Súhlas predstavenstva zo dňa 02.10.2008“) a tým nadobudol 21,2 % podiel na základnom imaní podnikateľa Milkagro.
Podnikateľ Agrofert prostredníctvom spoločnosti Zemos získal akcie na základe zmlúv uzatvorených medzi spoločnosťou Zemos a jednotlivými  drobnými akcionármi (celkom 14 zmlúv) v dňoch 13.08.2008, 26.08.2008, 27.08.2008, 01.09.2008, 10.09.2008 a 1.09.2008 v spojení so Zápisom ze zasedání představenstva společnosti Milkagro a.s. konaného dne 16.10.2008 v sídle společnosti (ďalej len ako „Súhlas predstavenstva zo dňa 16.10.2008“) a tým nadobudol 16 % podiel na základnom imaní podnikateľa Milkagro.
Podnikateľ Agrofert prostredníctvom spoločnosti Zemos získal akcie na základe zmlúv uzatvorených medzi spoločnosťou Zemos a drobnými akcionármi (celkom 2 zmluvy) v dňa 01.09.2008 a na základe zmlúv uzatvorených medzi podnikateľom Agrofert a drobnými akcionármi (celkom 24 zmlúv) v dňoch 08.10.2008, 14.10.2008, 15.10.2008, 16.10.2008, 22.10.2008, 24.10.2008, 29.10.2008, 30.10.2008, 31.10.2008 a 03.11.2008 v spojení so Zápisom ze zasedání představenstva společnosti Milkagro a.s. konaného dne 03.11.2008 v sídle společnosti (ďalej len ako „Súhlas predstavenstva zo dňa 03.11.2008“) a tým nadobudol 23,64 % podiel na základnom imaní podnikateľa Milkagro.
V súvislosti s uvedeným podnikateľ Agrofert, v súlade so Stanovami spoločnosti Milkagro, Súhlasom predstavenstva zo dňa 03.11.2008, ktorým bol schválený prevod akcií podnikateľa Milkagro na základe vyššie uvedených zmlúv medzi podnikateľom Agrofert, prípadne spoločnosťou Zemos a jednotlivými drobnými akcionármi, bude mať vo vlastníctve 70,8 % podiel na celkovom objeme akcií, ktoré so sebou nesú i 70,8 % podiel na základnom imaní a hlasovacích právach podnikateľa Milkagro.
Na základe vyššie uvedeného podnikateľ Agrofert nadobudnutím predmetných akcií získa, v súlade so znením Stanov spoločnosti Milkagro, možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Milkagro.
Podnikateľ Agrofert získa okrem možnosti vykonávania kontroly nad podnikateľom Milkagro i možnosť vykonávania kontroly nad všetkými spoločnosťami kontrolovanými podnikateľom Milkagro, ktorých zoznam je prílohou spisového materiálu.
Z uvedeného teda vyplýva, že na základe Súhlasu predstavenstva zo dňa 03.11.2008, ktorým bol schválený prevod akcií podnikateľa Milkagro na základe zmlúv uzavretých medzi spoločnosťou Zemos alebo podnikateľom Agrofert ako kupujúcim a jednotlivými drobnými akcionármi (celkom 24 zmlúv) v dňoch 08.10.2008, 14.10.2008, 15.10.2008, 16.10.2008, 22.10.2008, 24.10.2008, 29.10.2008, 30.10.2008, 31.10.2008 a 03.11.2008, získa podnikateľ Agrofert nepriamu výlučnú kontrolu nad podnikom podnikateľa Milkagro, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Agrofert.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava.
V predmetnom konaní teda účastníkmi posudzovanej koncentrácie sú podnikateľ Agrofert, ako nadobúdateľ nepriamej výlučnej kontroly nad podnikom podnikateľa Milkagro, ako aj podnikateľ Milkagro, nad podnikom ktorého sa kontrola získava.
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedeného Súhlasu predstavenstva zo dňa 03.11.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. 
Podnikateľ Agrofert podľa Oznámenia po zohľadnení poskytnutej finančnej podpory dosiahol v roku 2007 celosvetový obrat presahujúci sumu 1 200 000 000 Sk. V roku 2007 podnikateľ Agrofert dosiahol na území Slovenskej republiky obrat presahujúci sumu 360 000 000 Sk. 
Podnikateľ Milkagro podľa Oznámenia po zohľadnení poskytnutej finančnej podpory dosiahol v roku 2007 celosvetový obrat presahujúci sumu 1 200 000 000 Sk. V roku 2007 podnikateľ Milkagro dosiahol na území Slovenskej republiky obrat, ktorý presahoval sumu 360 000 000 Sk. 
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ Agrofert ako aj podnikateľ Milkagro na území Slovenskej republiky a tiež celosvetovo, úrad zistil, že podnikateľ Agrofert a podnikateľ Milkagro dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. a) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Súhlas predstavenstva zo dňa 03.11.2008, t.j. deň relevantný pre začatie plynutia lehoty na oznámenie koncentrácie úradu je deň vydania predmetného Súhlasu predstavenstva. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 05.11.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Českej republike, Maďarsku a Nemeckej spolkovej republike.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Agrofert a spoločnosti, nad ktorými podnikateľ Agrofert vykonáva priamu alebo nepriamu kontrolu, pôsobia v rôznych oblastiach podnikania. Jeho činnosti je možné rozdeliť na činnosti pôsobenia v oblastiach:
-	poľnohospodárstvo,
-	potravinárstvo,
-	mlynárstvo - pekárenstvo,
-	chemický priemysel.
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v sektore poľnohospodárstva, a to vykonávaním činností poľnohospodárskeho zásobovania a nákupu, veľkoobchodu, výroby. Spoločnosti kontrolované podnikateľom Agrofert teda vykonávajú činnosti obchodovania s potrebami pre poľnohospodársku výrobu ako priemyselné hnojivá, chemické ochranné látky, moridlá, osivá, ďalej  sa zaoberajú poskytovaním služieb pre subjekty poľnohospodárskej výroby, a teda žatevné služby, požatevný výkup plodín a ich ošetrenie a podobne. Podnikateľ Agrofert prostredníctvom spoločností, ktoré kontroluje, vykonáva tiež činnosti výroby kŕmnych zmesí pre zvieratá (ošípané, hydinu, hovädzí dobytok, krmivá pre psov a pod.), rastlinnú výrobu ako sú sadivá a osivá  a zaoberá sa tiež výkrmom hydiny a chovom prasiat, chovom jatočných kurčiat a nosníc. Obchodné činnosti sú realizované prevažne v oblasti poľnohospodárskych komodít, a to poskytovaním služieb nákupných skladov formou čistenia, sušenia a skladovania predovšetkým obilia, olejnín, strukovín a iných rastlinných produktov. Obchodné činnosti vykonáva (veľkoobchod a maloobchod) tiež v rámci komponentov do kŕmnych zmesí (sójové, repkové a slnečnicové šroty, rybie múčky, a pod.), hnojív a prípravkov na ochranu rastlín. 
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v sektore potravinárstva, presnejšie v oblasti spracovania bravčového, hovädzieho mäsa a hydiny.
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v oblasti mlynárstvo - pekárenstvo. Na území Slovenskej republiky podnikateľ Agrofert vlastní niekoľko mlynov a viacero pekární a teda vykonáva činnosti mlynárstva, pekárenskej a cukrárenskej výroby. 
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v chemickom priemysle. Podnikateľ Agrofert prostredníctvom týchto spoločností vyrába hnojivá a dodáva gumárenské chemikálie a tiež vyrába pesticídy, priemyselné trhaviny, polypropylénové vlákna a koncentráty pre vláknarske a plastikárske aplikácie, disperzie a disperzné lepidlá, špeciálne výrobky organickej a anorganickej chémie, farebné koncentráty a prostriedky na ochranu rastlín. 
Ako už bolo vyššie uvedené, podnikateľ Agrofert pôsobí tiež v oblasti produkcie surového kravského mlieka prostredníctvom spoločnosti PD Bátovce, nad ktorou podľa vyjadrenia podnikateľa Agrofert uvedeného v oznámení, nevykonáva kontrolu. Podľa údajov predložených v Oznámení, spoločnosť PD Bátovce vyprodukuje denne 9500 l surového kravského mlieka, čo podľa prepočtov úradu predstavuje len zanedbateľný podiel na celkovej produkcii surového kravského mlieka na území Slovenskej republiky. Taktiež, ako už bolo vyššie uvedené, spoločnosť PD Bátovce toto vyprodukované mlieko dodáva mliekarni so sídlom v Bánovciach nad Bebravou.
Vzhľadom na vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch predaja mliečnych výrobkov na  území Slovenskej republiky a iných trhoch na území Slovenskej republiky, úrad ponechal pre účely tohto rozhodnutia presné definície tovarových relevantných trhov a geografických trhov, na ktorých pôsobí podnikateľ Agrofert otvorené.

Podnikateľ Milkagro vykonáva činnosti odbytovej organizácie, a to najmä vykonáva výkup surového kravského mlieka a jeho predaj ďalším podnikateľom, najmä spoločnosti Olma za účelom ďalšieho spracovania tohto surového mlieka. Podnikateľ Milkagro vykonáva aj ďalšie činnosti, a to v oblasti nákupu a predaja surovín pre potreby poľnohospodárskej prvovýroby, kam patria najmä pohonné hmoty, technické plyny a oleje, pneumatiky, komponenty do kŕmnych zmesí, konzervačné prípravky, prípravky na ochranu rastlín a priemyselné hnojivá.
Podnikateľ Milkagro vyššie uvedené činnosti nevykonáva na území Slovenskej republiky a z vykonávania vyššie uvedených činností na území Slovenskej republiky nedosahuje žiaden obrat.
Podnikateľ Milkagro, ako už bolo vyššie uvedené, vykonáva kontrolu nad spoločnosťou Olma, ktorá pôsobí na trhu spracovania surového kravského mlieka a vyrába mliečne produkty. Podnikateľ Milkagro prostredníctvom spoločnosti Olma vyrába a následne realizuje na trhu Slovenskej republiky tieto produkty:
-	sušené mliečne výrobky určené na ďalšie priemyselné spracovanie,
-	trvanlivé konzumné mlieko,
-	čerstvé konzumné mlieko,
-	trvanlivá konzumná smotana,
-	čerstvá konzumná smotana,
-	maslo,
-	syry,
-	jogurty,
-	ostatné kyslé mliečne výrobky,
-	pudingy a dezerty.
Podnikateľ Milkagro na území Slovenskej republiky nevykonáva žiadnu výrobnú činnosť v oblasti spracovania surového kravského mlieka a výroby mliečnych výrobkov. Obraty na území Slovenskej republiky dosahuje dovozom mliečnych výrobkov, ktoré vyrába spoločnosť Olma. Úrad, vzhľadom na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch v Slovenskej republike, pri svojom posudzovaní nebral do úvahy výrobnú činnosť spoločnosti Senická mliekareň, nakoľko, na základe skutočnosti, že, tak ako už bolo vyššie uvedené, podľa vyjadrenia podnikateľa Agrofert uvedeného v Oznámení, podnikateľ Milkagro nevykonáva na základe vlastníctva 31,6 % podielu na celkovom počte akcií spoločnosti Senická mliekareň žiadny typ (nepriamej) kontroly a zároveň ani v prípade vykonávania spoločnej kontroly by nevznikol súťažný problém, na základe ktorého by došlo k vytvoreniu alebo posilneniu dominantného postavenia podnikateľa Milkagro.
Podnikateľ Milkagro realizuje na územie Slovenskej republiky dovoz vyrábanej produkcie. Na relevantných trhoch v Slovenskej republike predaja jednotlivých mliečnych produktov vo veľkoobchode a maloobchode dosahuje, na základe údajov predložených účastníkom správneho konania, podnikateľom Agrofert, nižšie uvedené podiely:

Tabuľka č. 1: Podiely podnikateľa Milkagro na relevantných trhoch predaja mliečnych výrobkov vo veľkoobchode
	Podiel na trhoch v %	
Veľkoobchod	2005	2006	2007	
Predaj sušených mliečnych výrobkov určených na ďalšie priemyselné spracovanie	[5-15]	[5-10]	[10-15]	
Predaj trvanlivého konzumného mlieka 	[0-5]	[0-5]	[0-5]	
Predaj čerstvého konzumného mlieka	[0-5]	[0-5]	[0-5]	
Predaj trvanlivej konzumnej smotany	[0-5]	[0-5]	[0-5]	
Predaj čerstvej konzumnej smotany	[<1]	[<1]	[<1]	
Predaj masla	[<1]	[0-5]	[0-5]	
Predaj tvarohu	[<1]	[0-5]	[0-5]	
Predaj tvrdých a polotvrdých syrov	[<1]	[<1]	[<1]	
Predaj tavených syrov	[<1]	[<1]	[<1]	
Predaj jogurtov	[<1]	[<1]	[<1]	
Predaj ostatných kyslých mliečnych výrobkov	[<1]	[0-5]	[0-5]	
Predaj pudingov a dezertov	13,19	[0-5]	[0-5]	
Zdroj: Oznámenie koncentrácie

Tabuľka č. 2: Podiely podnikateľa Milkagro na relevantných trhoch predaja mliečnych výrobkov v maloobchode
	Podiel na trhoch v %	
Maloobchod	2005	2006	2007	
Predaj trvanlivého konzumného mlieka 	[5-10]	[15-25]	[10-15]	
Predaj čerstvého konzumného mlieka	[<1]	[0-5]	[0-5]	
Predaj trvanlivej konzumnej smotany			[5-10]	
Predaj čerstvej konzumnej smotany	[<1]	[0-5]	[0-5]	
Predaj masla	[5-10]	[10-15]	[10-15]	
Predaj jogurtov	[<1]	[0-5]	[0-5]	
Predaj ostatných kyslých mliečnych výrobkov	[<1]	[<1]	[0-5]	
Predaj pudingov a dezertov	[0-5]	[5-10]	[5-10]	
Zdroj: Oznámenie koncentrácie

Účastník správneho konania, podnikateľ Agrofert, označil konkrétne hodnoty podielov dosiahnutých na relevantných trhoch za predmet obchodného tajomstva.
Vzhľadom na vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch predaja mliečnych výrobkov na  území Slovenskej republiky ani na iných relevantných troch, úrad ponechal pre účely tohto rozhodnutia presné definície tovarových relevantných trhov a geografických trhov, na ktorých pôsobí podnikateľ Milkagro otvorené.
Podnikateľ Milkagro a jeho dcérska spoločnosť Olma označili v Oznámení svojich konkurentov na jednotlivých tovarových trhoch predaja mliečnych výrobkov Slovenskej republike nasledujúce spoločnosti:
-	RAJO, a.s.
-	MILEX Nové Mesto nad Váhom, a.s.
-	LEVICKÉ MLIEKARNE, a.s.
-	Liptovská mliekareň, a.s.
-	AGRO TAMI a.s.
-	a iné spoločnosti.

Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Podnikateľ Agrofert ako nepriamy nadobúdateľ kontroly nad podnikateľom Milkagro, je spoločnosť pôsobiaca na viacerých trhoch, ktoré pre účel tohto rozhodnutia je možné zhrnúť ako činnosti v oblasti poľnohospodárstva, ktoré zahŕňajú činnosti obchodovania s potrebami pre poľnohospodársku výrobu, poskytovanie služieb pre poľnohospodársku výrobu, výroba kŕmnych zmesí, rastlinná výroba, výkrm a chov zvierat. Ďalšími sú spracovanie a predaj mäsa, ďalej mlynárska a pekárenská výroba a predaj a chemická výroba a predaj.
Podnikateľ Milkagro, tak ako bolo vyššie uvedené, je odbytová organizácia a pôsobí na trhu výkupu a predaja surového kravského mlieka určeného na ďalšie spracovanie, ktoré predáva spracovateľom mlieka, no najmä spoločnosti Olma, ktorú priamo kontroluje. Podnikateľ Milkagro tiež nakupuje a predáva suroviny pre potreby poľnohospodárskej prvovýroby, avšak na území Slovenskej republiky sa tejto činnosti vôbec nevenuje. Podnikateľ Milkagro prostredníctvom dcérskej spoločnosti Olma pôsobí na trhu spracovania surového mlieka a na území Slovenskej republiky na trhu predaja mlieka a mliečnych výrobkov. 
Podľa vyjadrenia účastníka konania, t.j. podnikateľa Agrofert, dôvodom vzniku predmetnej koncentrácie je doplniť portfólio potravinárskej výroby o mlieko a mliečne výrobky a podnikateľ Agrofert, podľa vyjadrenia uvedeného v Oznámení, má záujem pokračovať vo výrobných programoch nadobúdaných spoločností a zvyšovať kvalitu ich produktov.
Zo skutočností uvedených vyššie vyplýva, že činnosti podnikateľa Agrofert a podnikateľa Milkagro sa do istej miery prekrývajú, tak vertikálne – produkcia surového mlieka podnikateľa Agrofert a spracovanie mlieka podnikateľa Milkagro, ďalej produkcia surovín pre potreby poľnohospodárskej prvovýroby ako komponenty do kŕmnych zmesí, konzervačné prípravky, prípravky na ochranu rastlín a priemyselné hnojivá podnikateľa Agrofert a nákupu týchto produktov podnikateľa Milkagro ako aj horizontálne – predaj surovín pre potreby poľnohospodárskej prvovýroby ako komponenty do kŕmnych zmesí, konzervačné prípravky, prípravky na ochranu rastlín a priemyselné hnojivá. Avšak, žiadne z týchto činností a aktivít podnikateľa Agrofert a podnikateľa Milkagro sa nestretávajú na území Slovenskej republiky a teda ich činnosti sa na území Slovenskej republiky neprekrývajú a predmetná koncentrácia nebude mať dopad na hospodársku súťaž na relevantných tovarových troch v Slovenskej republike.
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať dopad na trh Slovenskej republiky, nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa Agrofert na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom 5648/PMÚ SR/2008 zo dňa 22.12.2008 vyzval účastníka správneho konania, t.j. podnikateľa Agrofert pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Podnikateľ Agrofert sa dňa 22.12.2008 k predmetnej výzve úradu vyjadril, že berie na vedomie výsledky šetrenia vykonaného úradom. Podnikateľ Agrofert nemal v predmetnom vyjadrení výhrady k  záverom a šetreniam vykonaným úradom.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Robert Ondrášik
advokát
agner & partners, s.r.o.
Špitálska 10	
811 09  Bratislava